ДИРЕКТИВА ЗА ИЗПЪЛНЕНИЕ (ЕС) 2021/971 НА КОМИСИЯТА

от 16 юни 2021 година

за изменение на приложение I към Директива 66/401/ЕИО на Съвета относно търговията със семена от фуражни култури, на приложение I към Директива 66/402/ЕИО на Съвета относно търговията със семена от зърнени култури, на приложение I към Директива 2002/54/ЕО на Съвета относно търговията със семена от цвекло, на приложение I към Директива 2002/55/ЕО на Съвета относно търговията със семена от зеленчукови култури и на приложение I към Директива 2002/57/ЕО на Съвета относно търговията със семена от маслодайни и влакнодайни култури по отношение на използването на биохимични и молекулярни техники

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Директива 66/401/ЕИО на Съвета от 14 юни 1966 г. относно търговията със семена от фуражни култури (1), и по-специално член 21а от нея,

като взе предвид Директива 66/402/ЕИО на Съвета от 14 юни 1966 г. относно търговията със семена от зърнени култури (2), и по-специално член 21б от нея,

като взе предвид Директива 2002/54/ЕО на Съвета от 13 юни 2002 г. относно търговията със семена от цвекло (3), и по-специално член 27 от нея,

като взе предвид Директива 2002/55/ЕО на Съвета от 13 юни 2002 г. относно търговията със семена от зеленчукови култури (4), и по-специално член 45 от нея,

като взе предвид Директива 2002/57/ЕО на Съвета от 13 юни 2002 г. относно търговията със семена от маслодайни и влакнодайни култури (5) и по-специално член 24 от нея,

като има предвид, че:

(1) В съответствие с директиви 66/401/ЕИО, 66/402/ЕИО, 2002/54/ЕО, 2002/55/ЕО и 2002/57/ЕО семена от съответните видове могат да се търгуват в Съюза само след като са проверени и сертифицирани официално или под официален надзор в съответствие с правилата за сертифициране по отношение на размножението на предбазови, базови или сертифицирани семена.

(2) В съответствие с директиви 66/401/ЕИО, 66/402/ЕИО, 2002/54/ЕО, 2002/55/ЕО и 2002/57/ЕО проверката за сертифициране се основава на визуална фенотипна проверка на културата на полето от сертифициращия орган на всяка държава членка или под негов надзор и при официален последващ контрол. В горепосочените директиви обаче не се споменава изрично използването на каквато и да било друга техника за проверка на сортовата идентичност на място или при последващ контрол за целите на сертифицирането — обстоятелство, което може да доведе до липса на яснота по отношение на неговото осъществяване.

(3) Биохимичните и молекулярните техники дават възможност да се посочи информация за генетичната структура на живите организми. Използването на биохимични и молекулярни техники позволява на сертифициращите органи да определят сорта на растението въз основа на лабораторен анализ вместо чрез визуална фенотипна проверка на растенията на място.

(4) Биохимичните и молекулярните техники се развиват бързо в областите на селекция на растенията и на изпитването на семена и използването им в сектора на семената придобива все по-голямо значение. В схемите за семена на Организацията за икономическо сътрудничество и развитие (ОИСР) (6) са установени процедури, мерки и техники, които позволяват използването на биохимични и молекулярни техники като допълнителен инструмент за фенотипната проверка по време на полските инспекции и проверките на контролни парцели, когато има съмнения относно сортовата идентичност на семената.

(5) Като се има предвид, че използването на биохимични и молекулярни техники улеснява по-нататъшния анализ на семената и растенията, е целесъобразно да се изменят директиви 66/401/ЕИО, 66/402/ЕИО, 2002/54/ЕО, 2002/55/ЕО и 2002/57/ЕО, за да може да бъде изрично разрешено използването на биохимични и молекулярни техники като допълнителен метод за проверка на идентичността на съответния сорт, в случай че след полските инспекции и официалния последващ контрол е останало известно съмнение. Това е необходимо, за да може правото на Съюза да бъде адаптирано към развитието на научните и техническите познания и за да се приведе законодателството на Съюза в съответствие с приложимите международни стандарти, включени в схемите за семена на ОИСР.

(6) За да се гарантира последователното и систематичното им прилагане в съответствие с най-актуалните научни и технически данни, директиви 66/401/ЕИО, 66/402/ЕИО, 2002/54/ЕО, 2002/55/ЕО и 2002/57/ЕО следва да се отнасят само за биохимичните и молекулярните техники, признати от Международния съюз за закрила на новите сортове растения (UPOV), ОИСР и Международната асоциация за изпитване на семена (ISTA), тъй като тези организации определят съответните официално признати международни стандарти за биохимични и молекулярни техники в това отношение.

(7) Съответните приложения към директиви 66/401/ЕИО, 66/402/ЕИО, 2002/54/ЕО, 2002/55/ЕО и 2002/57/ЕО следва да бъдат съответно изменени, за да се внесе яснота, че в случай на съмнение относно сортовата идентичност на семената може да се използват и биохимични и молекулярни техники.

(8) Мерките, предвидени в настоящата директива, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩАТА ДИРЕКТИВА:

Член 1 Изменения на директиви 66/401/ЕИО, 66/402/ЕИО, 2002/54/ЕО, 2002/55/ЕО и 2002/57/ЕО Директиви 66/401/ЕИО, 66/402/ЕИО, 2002/54/ЕО, 2002/55/ЕО и 2002/57/ЕО се изменят, както следва: 1) приложение I към Директива 66/401/ЕИО се изменя в съответствие с част А от приложението към настоящата директива; 2) приложение I към Директива 66/402/ЕИО се изменя в съответствие с част Б от приложението към настоящата директива; 3) приложение I към Директива 2002/54/ЕО се изменя в съответствие с част В от приложението към настоящата директива; 4) приложение I към Директива 2002/55/ЕО се изменя в съответствие с част Г от приложението към настоящата директива; 5) приложение I към Директива 2002/57/ЕО се изменя в съответствие с част Д от приложението към настоящата директива.

Член 2 Транспониране 1. Държавите членки приемат и публикуват най-късно до 31 август 2022 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби. Те прилагат тези разпоредби от 1 септември 2022 г. Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки. 2. Държавите членки съобщават на Комисията текста на основните разпоредби от националното законодателство, които те приемат в областта, уредена с настоящата директива.

Член 3 Влизане в сила Настоящата директива влиза в сила на двадесетия ден след деня на публикуването ѝ в Официален вестник на Европейския съюз.

Член 4 Адресати Адресати на настоящата директива са държавите членки.

Съставено в Брюксел на 16 юни 2021 година. За Комисията Председател Ursula VON DER LEYEN

(1) ОВ 125, 11.7.1966 г., стр. 2298.

(2) ОВ 125, 11.7.1966 г., стр. 2309.

(3) ОВ L 193, 20.7.2002 г., стр. 12.

(4) ОВ L 193, 20.7.2002 г., стр. 33.

(5) ОВ L 193, 20.7.2002 г., стр. 74.

(6) OECD Seed Schemes (Схеми за семена на ОИСР); Rules and Regulation (Правила и регулиране) от 2021 г., Common Rules and Regulation (Общи правила и регулиране) 7.4.5, стр. 3, https://www.oecd.org/agriculture/seeds/documents/oecd-seed-schemes-rules-and-regulations.pdf, и OECD Seed Schemes (Схеми за семена на ОИСР); Guidelines for control plot tests and field inspection for seed crops (Насоки за проверки на контролни парцели и полски инспекции), юли 2019 г., част III, стр. 31, https://www.oecd.org/agriculture/seeds/documents/guidelines-control-plot-and-field-inspection.pdf.